
[bookmark: _GoBack]Atóm je častica látky zložená z jadra a obalu. V jadre atómu sú protóny a neutróny, v obale sú elektróny (vo vrstvách). Molekula je častica látky zložená z dvoch alebo viacerých zlúčených atómov. Ión je elektricky nabitá častica látky. Katión (kladný ión) vznikne, keď atóm odovzdá elektrón. Dej, pri ktorom atóm odovzdá jeden alebo viac elektrónov, sa nazýva oxidácia. Anión (záporný ión) vznikne, keď atóm prijme elektrón. Dej, pri ktorom atóm prijme jeden alebo viac elektrónov, sa nazýva redukcia. Chemická väzba je súdržné pôsobenie medzi dvoma alebo viacerými atómami sprostredkované elektrónmi. Kovalentná väzba je chemická väzba, ktorú tvorí spoločný elektrónový pár – väzbový elektrónový pár. Iónová väzba je chemická väzba, ktorú tvoria opačne nabité ióny – katión a anión, ktoré sa navzájom priťahujú. 
Rôznorodé zmesi sú zmesi, ktorých zložky možno rozlíšiť zrakom (voľným okom alebo pod mikroskopom). Rovnorodé zmesi (roztoky) sú zmesi, ktorých zložky nemožno rozlíšiťzrakom (voľným okom ani pod mikroskopom). Roztok je rovnorodá zmes zložená z rozpustenej látky a rozpúšťadla. Roztok, v ktorom je rozpúšťadlom voda, nazývame vodný roztok. Nasýtený roztok je roztok, v ktorom sa pri danej teplote už nerozpustí ďalšie množstvo látky.

Všetky látky sú zložené z častíc. Látky možno rozdeliť (podľa toho, z akých častíc sú zložené) na dve skupiny: chemicky čisté látky a zmesi. Chemicky čisté látky sú zložené iba z častíc jedného druhu.
Zmesi sú zložené z častíc viacerých chemicky čistých látok. Chemické reakcie sú deje, pri ktorých sa látky menia: z určitých chemických látok vznikajú iné chemické látky. Reaktanty sú látky, ktoré vstupujú do chemickej reakcie, navzájom reagujú. Produkty sú látky, ktoré vznikajú pri chemickej reakcii. Pri chemickej reakcii sa reaktanty menia na produkty. Chemické zlučovanie je chemická reakcia, pri ktorej z dvoch alebo viacerých jednoduchších reaktantov vzniká jeden zložitejší produkt. Chemický rozklad je chemická reakcia, pri ktorej z jedného zložitejšieho reaktantu vznikajú dva alebo viac jednoduchších produktov.

